CELEX: 52016PC0818
Language: mt
Date: 2016-12-21
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament (KE) Nru 1008/2008 dwar regoli komuni għall-operat ta’ servizzi tal-ajru fil-Komunità

IL-KUMMISSJONI EWROPEA
            Brussell, 21.12.2016
            COM(2016) 818 final
            2016/0411(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament (KE) Nru 1008/2008 dwar regoli komuni għall-operat ta’ servizzi tal-ajru fil-Komunità
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               L-għan ta’ din il-proposta huwa li tkun żgurata l-konsistenza tar-Regolament (KE) Nru 1008/2008
                  1
                ma’ ftehim internazzjonali. 
            
            
               L-Artikolu 13 tar-Regolament 1008/2008 jiddefinixxi l-kundizzjonijiet li fihom jiġu permessi l-arranġamenti ta’ kiri, b’mod speċjali l-kiri bl-ekwipaġġ, ta’ inġenji tal-ajru li jkunu rreġistrati f’pajjiżi terzi. Il-possibbiltajiet huma ċirkostanzi eċċezzjonali, bħal nuqqas ta’ inġenji tal-ajru adegwati fis-suq tal-Komunità, u l-arranġamenti għandhom ikunu limitati strettament biż-żmien u jissodisfaw standards ta’ sikurezza li jkunu ekwivalenti għar-regoli tas-sikurezza tal-leġiżlazzjoni Komunitarja u nazzjonali. 
            
            
               Il-Ftehim dwar it-Trasport bl-Ajru (l-FTA) bejn il-Komunità Ewropea u l-Istati Membri tagħha minn naħa, u l-Istati Uniti tal-Amerka (l-Istati Uniti), min-naħa l-oħra (“il-Ftehim dwar it-Trasport bl-Ajru UE-SU”) ġie ffirmat fil-25 u fit-30 ta’ April 2007
                  2
                u ġie emendat permezz ta’ Protokoll bid-data tal-24 ta’ Ġunju 2010
                  3
               . L-FTA ġie applikat b’mod proviżorju sa mit-30 ta’ Marzu 2008. Il-Protokoll Emendatorju ġie applikat b’mod proviżorju mill-24 ta’ Ġunju 2010. 
            
            
               L-FTA jipprevedi reġim miftuħ ta’ kiri bl-ekwipaġġ bejn il-partijiet. Biex it-trasportaturi tal-ajru jingħataw ċarezza u ċertezza, il-Kummissjoni rrakkomandat li l-Kunsill jawtorizzaha biex tinnegozja ftehim ta’ kiri bl-ekwipaġġ speċifiku mal-Istati Uniti, bil-għan li jitneħħew il-limiti taż-żmien. 
            
            
               Din il-proposta għandha l-għan li taddatta r-Regolament tal-UE skont dan. Għaldaqstant hija ristretta ħafna fil-kamp ta’ applikazzjoni tagħha u se tapplika biss għall-Artikolu 13(3)(b) tar-Regolament (KE) Nru 1008/2008. Id-dispożizzjonijiet l-oħrajn fl-Artikolu 13 (eż dwar l-istandards ta’ sikurezza u dwar id-drittijiet tal-awtorità kompetenti) ma jinbidlux. 
            
            
               F’terminu ta’ żmien qasir, id-deroga mil-limitazzjonijiet tingħata lill-Istati Uniti li jkun l-ewwel pajjiż terz li miegħu l-UE jkollha ftehim ta’ kiri bl-ekwipaġġ.  Jista’ jiġri li pajjiżi terzi oħrajn fil-futur ifittxu li jingħataw derogi simili, iżda kull talba tiġi ttrattata b’mod individwali u l-eżenzjonijiet għandhom jingħataw biss meta jkunu ġġustifikati b’mod xieraq.  
            
            
               Kull impatt dirett jew indirett ikun b’riżultat tal-ftehimiet dwar kiri bl-ekwipaġġ stess, u mhux minħabba l-emenda fir-Regolament. 
            
            
            
               •Il-konsistenza mad-dispożizzjonijiet eżistenti f’dan il-qasam ta’ politika
            
            
               
                  Din l-inizjattiva tkompli mad-dispożizzjonijiet eżistenti tal-Unjoni dwar is-servizzi tal-ajru kif qegħdin attwalment fir-Regolament (KE) Nru 1008/2008. Hija tkun ukoll konsistenti mal-ftehim ta’ kiri bl-ekwipaġġ maħsub bejn l-UE u l-Istati Uniti u mal-FTA bejn l-UE u l-Istati Uniti.
               
            
            
               •Il-konsistenza ma’ politiki oħra tal-Unjoni
            
            
               
                  Din l-inizjattiva hija kompletament konsistenti mal-għanijiet strateġiċi tal-Kummissjoni għall-2014 sal-2019 rigward il-promozzjoni tal-“UE bħala attur globali” u “Impjiegi u Tkabbir”. 
               
            
            
               2.Il-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi legali
            
            
               
                  Il-proposta hija bbażata fuq l-Artikolu 100(2) tat-Trattat dwar il-Funzjonament tal-Unjoni Ewropea, li huwa l-bażi ġuridika għall-adozzjoni ta’ miżuri tal-Unjoni dwar it-trasport bl-ajru. 
               
               
                   •
                        Is-sussidjarjetà (għall-kompetenza mhux esklużiva) 
               
            
         
         
            
               
                  L-emendar tar-Regolament huwa l-uniku strument eżistenti disponibbli biex din il-kwistjoni tiġi indirizzata.
               
            
            
               •Il-proporzjonalità
            
            
               
                  Il-proposta hija addattament tekniku tal-leġiżlazzjoni tal-UE għal ftehim internazzjonali. Din il-modifika hija limitata strettament skont ir-restrizzjonijiet biż-żmien marbutin mad-dispożizzjonijiet dwar il-kiri bl-ekwipaġġ fil-ftehim maħsub dwar il-kiri bl-ekwipaġġ bejn l-UE u l-Istati Uniti. 
               
            
            
               •L-għażla tal-istrument
            
            
               
                  Din il-proposta ma tbiddilx it-tip ta’ strument li ntuża fir-Regolament oriġinali. 
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT.
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               l-Istati Membri tal-UE kollha u l-industrija (li tinkludi s-sħab soċjali) u n-Norveġja u l-Iżlanda (li huma partijiet fl-FTA) kienu involuti b’mod attiv fl-analiżi u fil-valutazzjoni ta’ dan il-każ.  . 
            
            
               
                  Waqt dawn il-konsultazzjonijiet kien magħruf li ftehim dwar il-kiri bl-ekwipaġġ kien se jagħti lok għal emenda tar-Regolament 1008/2008.
               
            
            
               •Il-ġbir u l-użu tal-għarfien espert
            
            
               
                  Din l-emenda hija ta’ natura teknika u orizzontali u hija r-riżultat ta’ ftehimiet internazzjonali Il-ġbir tad-dejta biex jiġi vvalutat l-impatt tagħha se jitwettaq fil-qafas tat-talba għal awtorizzazzjoni ta’ negozjar minħabba ftehim bejn l-UE u pajjiż terz.
               
               
                  F’dan il-mument din l-emenda hija meħtieġa biss minħabba l-ftehim maħsub dwar il-kiri bl-ekwipaġġ bejn l-UE u l-Istati Uniti.  Hemm sommarju tal-ġbir tad-dejta u tal-analiżi għal dan il-ftehim fil-pjan direzzjonali u fir-rakkomandazzjoni ta’ deċiżjoni tal-Kunsill assoċjati. 
               
            
            
               •Il-valutazzjoni tal-impatt
            
            
               
                  Din l-inizjattiva għandha għan speċifiku ħafna (addattament tekniku li jirriżulta minn ftehim internazzjonali) u kamp ta’ applikazzjoni limitat (deroga għar-restrizzjonijiet biż-żmien għall-kiri bl-ewipaġġ). Kif hemm imsemmi fil-pjan direzzjonali li ġie ppubblikat fis-7 ta’ Marzu 2016, mhuwiex propost li titwettaq valutazzjoni tal-impatt. 
               
               
                  Kull impatt ikun b’riżultat tal-ftehimiet dwar kiri bl-ekwipaġġ stess, u mhux minħabba l-emenda fir-Regolament. 
               
            
            
               •L-idoneità regolatorja u s-simplifikazzjoni
            
            
               
                  Il-proposta hija addattament tekniku tar-Regolament tal-UE biex dan jiġi allinjat mad-dispożizzjonijiet li hemm fi ftehim internazzjonali.
               
            
            
               Ma twettqitx evalwazzjoni komprensiva tal-politika eżistenti għaliex l-inizjattiva ma tipprevedix rilassar ġenerali tal-limitazzjonijiet għall-pajjiżi terzi kollha.  L-inizjattiva jkollha l-għan li toħloq konċessjoni li tkun tapplika biss għall-Istati Uniti u tevita inkonsistenza bejn ir-Regolament u l-obbligi internazzjonali tal-UE.    
            
         
         
            
               •Drittijiet fundamentali
            
            
               
                  Mhux applikabbli
               
            
            
               4.L-IMPLIKAZZJONIJIET GĦALL-BAĠIT
            
            
               Il-proposta ma għandha l-ebda implikazzjoni fuq il-baġit tal-UE. 
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Ir-regolament propost ma jeħtieġx miżuri ta’ implimentazzjoni addizzjonali. 
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-proposta għandha l-għan li tintroduċi l-possibbiltà li jkun hemm deroga mill-kundizzjonijiet fuq il-kiri bl-ekwipaġġ stabbiliti fl-Artikolu 13(3)(b) tar-Regolament (KE) Nru 1008/2008 permezz tal-konklużjoni ta’ ftehimiet internazzjonali. Dan jippermetti aktar flessibbiltà meta l-konklużjoni ta’ ftehimiet bħal dan joffru vantaġġi ekonomiċi u soċjali għall-UE.
               
               
                  Il-bidliet proposti jżidu referenza għal ftehimiet internazzjonali fl-Artikolu 13(3)(b) tar-Regolament fejn hemm stabbiliti l-kundizzjonijiet li fihom ikun permess il-kiri bl-ekwipaġġ (ċirkostanzi straordinarji, ħtiġijiet staġjonali, diffikultajiet operazzjonali). 
               
               
                  Id-dispożizzjonijiet l-oħrajn fl-Artikolu 13 (eż dwar l-istandards ta’ sikurezza u dwar id-drittijiet tal-awtorità kompetenti) ma jinbidlux.
               
            
            
               2016/0411 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament (KE) Nru 1008/2008 dwar regoli komuni għall-operat ta’ servizzi tal-ajru fil-Komunità
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-Parlamenti Nazzjonali,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  4
               , 
            
         
         
            
               Wara li kkunsidraw l-opinjoni tal-Kumitat tar-Reġjuni
                  5
               , 
            
            
               Filwaqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Ir-Regolament (KE) Nru 1008/2008 fl-Artikolu 13 tiegħu jinkludi dispożizzjonijiet li jippermettu arranġamenti ta’ kiri ta’ inġenji tal-ajru li jkunu rreġistrati f’pajjiżi terzi, b’mod speċjali arranġamenti ta’ kiri bl-ekwipaġġ.
            
            
               (2)Dawn l-arranġamenti huma permessi f’ċirkostanzi eċċezzjonali, bħal nuqqas ta’ inġenji tal-ajru adegwati fis-suq tal-Unjoni, u għandhom ikunu limitati strettament biż-żmien u jissodisfaw standards ta’ sikurezza li jkunu ekwivalenti għar-regoli tas-sikurezza fil-leġiżlazzjoni tal-Unjoni u nazzjonali.
            
            
               (3)Ġie ffirmat Ftehim dwar it-Trasport bl-Ajru (FTA) bejn l-UE u l-Istati Uniti fl-2007 u dan ġie emendat permezz ta’ Protokoll bid-data tal-24 ta’ Ġunju 2010.  L-FTA jirrifletti l-impenn tal-partijiet lejn l-għan reċiproku li jibqgħu jitneħħew l-ostakoli għall-aċċess tas-suq biex jiġu massimizzati l-vantaġġi għall-konsumaturi, għal-linji tal-ajru, għax-xogħol, u għall-komunitajiet fiż-żewġ naħat tal-Atlantiku.
            
            
               (4)Għaldaqstant l-FTA jipprevedi reġim miftuħ ta’ kiri bl-ekwipaġġ bejn il-partijiet. Id-dispożizzjonijiet rilevanti li hemm fl-Artikolu 10 tal-FTA jippermettu arranġamenti ta’ kiri bl-ekwipaġġ għat-trasport bl-ajru internazzjonali sakemm il-parteċipanti kollha f’arranġamenti ta’ dan it-tip ikollhom l-awtorità xierqa u jissodisfaw il-kundizzjonijiet preskritti skont il-liġijiet u r-regolamenti li l-partijiet japplikaw normalment.
            
            
               (5)Żviluppi rilevanti u diskussjonijet li saru fil-Kumitat Konġunt stabbilit fl-FTA wrew li l-partijiet ikunu jibbenefikaw minn ftehim apposta dwar il-kiri bl-ekwipaġġ li jipprovdi l-preċiżjoni lid-dispożizzjonijiet rilevanti fl-FTA.
            
            
               (6)Billi dan il-ftehim jinvolvi li jiġu rilassati l-limitazzjonijiet taż-żmien eżistenti, se joħloq sensiela ta’ effetti fuq l-Artikolu 13(3)(b) tar-Regolament 1008/2008, fejn hemm previsti l-limitazzjonijiet taż-żmien f’każijiet meta t-trasportaturi tal-ajru tal-Unjoni jikru l-inġenji tal-ajru bl-ekwipaġġ minn trasportaturi ta’ pajjiż terz.  
            
            
               (7)Għalhekk, l-Artikolu 13(3)(b) jeħtieġ emenda li tippermetti r-rilassar tal-limitazzjonijiet taż-żmien tal-kiri bl-ekwipaġġ li jiġu miftehma fi ftehimiet internazzjonali konklużi bejn l-Unjoni u pajjiżi terzi. 
            
            
               (8)Għalhekk, ir-Regolament (KE) Nru 1008/2008 għandu jiġi emendat skont dan.
            
            
               ADOTTAW DAN IR-REGOLAMENT:
            
            
               Artikolu 1
            
            
               Fl-Artikolu 13(3)(b) tar-Regolament (KE) Nru 1008/2008, il-kliem introduttorju jinbidel b’dan li ġej:
            
            
               “waħda minn dawn il-kundizzjonijiet hija sodisfata sakemm ma jkunx previst mod ieħor fi ftehim internazzjonali li jiġi konkluż mill-Unjoni”
            
            
               Artikolu 2
            
            
               Dan ir-Regolament għandu jidħol fis-seħħ fi […] jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
            
         
         
            
               
                  Il-President
                        Il-President
               
               
            
         
         
            
                  
                     (1)
                  
                  
                        ĠU L 293, 31.10.2008, p.3.
                  
               
               
                  
                     (2)
                  Id-Deċiżjoni tal-Kunsill u tar-rappreżentanti tal-gvernijiet tal-Istati Membri tal-Unjoni Ewropea, imlaqqgħin fil-Kunsill, tal-25 ta’ April 2007 dwar l-iffirmar u l-applikazzjoni provviżorja tal-Ftehim dwar it-Trasport bl-Ajru bejn il-Komunità Ewropea u l-Istati Membri tagħha, minn naħa waħda, u l-Istati Uniti tal-Amerika, min-naħa l-oħra (2007/339/KE), ĠU L 134, 25.5.2007, p.4. 
               
               
                  
                     (3)
                  ĠU L 223, 25.8.2010, p.3. 
               
               
                  
                     (4)
                  ĠU C , , p. .
               
               
                  
                     (5)
                  ĠU C , , p. .